পঞ্চায়েতিরাজমন্ত্রক
কোভিড – ১৯ মহামারীর প্রতিরোধে গ্রামাঞ্চলে ঝুঁকিপূর্ণ এলাকায় প্রয়োজনীয় ব্য়বস্থা গ্রহণের জন্য পঞ্চায়েতী রাজ মন্ত্রকের উদ্যোগ
নতুন দিল্লি, ১৮ই মে, ২০২১
দেশের বিভিন্ন প্রান্তে কোভিড – ১৯ মহামারী বিপজ্জনকভাবে ছড়িয়ে পড়েছে। গ্রামাঞ্চলের ঝুঁকিপূর্ণ এলাকায় এই সমস্যা সমাধানে উদ্যোগী হওয়া প্রয়োজন। গ্রামের মানুষের মধ্যে কম সচেতনতা এবং যথাযথ সুবিধের ব্যবস্থা না থাকায় মহামারিকে আটকাতে সমস্যা তৈরি হতে পারে। আর তাই গত বছরের মতো পঞ্চায়েতগুলিকে যথাযথ পদক্ষেপ নিতে হবে। পঞ্চায়েতগুলি সর্বোচ্চ স্তরে এর জন্য প্রশংসিত হয়েছিল।
সব দিক বিবেচনা করে অর্থ মন্ত্রকের ব্যয় বরাদ্দ দপ্তর, পঞ্চায়েতী রাজ মন্ত্রকের সুপারিশক্রমে ২৫টি রাজ্যের পঞ্চায়েতের জন্য ৮৯২৩ কোটি ৮০ লক্ষ টাকা বরাদ্দ করেছে। এই তহবিলে প্রথম কিস্তির টাকা পঞ্চায়েতগুলির জন্য পাঠানো হয়েছে। পঞ্চায়েতগুলি কোভিড – ১৯ মহামারির বিরুদ্ধে লড়াইয়ে প্রয়োজনীয় উদ্যোগ নেবে।
এর জন্য গ্রামাঞ্চলে কোভিড – ১৯ এর বিষয়ে এবং রোগ – প্রতিরোধ সম্পর্কে নিবিড় প্রচার চালাতে হবে। কেন্দ্রীয় স্বাস্থ্য ও পরিবার কল্যাণ মন্ত্রকের সুপারিশক্রমে চিকিৎসক এবং স্বাস্থ্য পরিকাঠামোর সঙ্গে যুক্ত সংস্থাগুলিকে মানুষের মধ্য়ে ভুল ধারণা দূর করতে হবে। “প্রাপ্ত বয়স্ক কোভিড – ১৯ রোগীদের চিকিৎসার জন্য পরামর্শ শীর্ষক পুস্তিকাটি পেতে চাইলে নিচের লিঙ্কে ক্লিক করুন - https://www.mohfw.gov.in/pdf/COVID19ManagementAlgorithm22042021v1.pdf
নির্বাচিত পঞ্চায়েত সদস্য, শিক্ষক – শিক্ষিকা ও আশাকর্মীদের থেকে সামনের সারির স্বেচ্ছা সেবকদের দল তৈরি করতে হবে। অক্সিমিটার, এন৯৫ মাস্ক, ইনফ্রারেড থার্মোমিটার, স্যানিটাইজার ইত্যাদির মতো সুরক্ষামূলক সরঞ্জামের ব্যবস্থা করতে হবে। গ্রামাঞ্চলের মানুষদের জন্য নমুনা পরীক্ষার কেন্দ্র, টিকাকেন্দ্র, চিকিৎসক, হাসপাতালের শয্যার মতো প্রয়োজনীয় তথ্য সম্পর্কে বিষদে জানাতে হবে।
তথ্য প্রযুক্তির পরিকাঠামো ব্য়বহার করার জন্য় পঞ্চায়েত অফিস, স্কুল, কমন সার্ভিস সেন্টারের সাহায্য নেওয়া যেতে পারে। এখান থেকে প্রয়োজনীয় তথ্য পরিবেশন করা হবে।
পঞ্চায়েতগুলিকে সক্রিয় করার জন্য গ্রাম স্তরে বিভিন্ন উদ্যোগ নেওয়া প্রয়োজন। হোম কোয়ারেন্টাইনের জন্য বিশেষ ব্য়বস্থা করতে হবে। যাতে উপসর্গহীন কোভিড সংক্রমিতরা সেখানে থাকতে পারেন। এছাড়াও দরিদ্র এবং ঘরে ফিরে আসা পরিযায়ী শ্রমিকদের জন্য বিশেষ কোয়ারেন্টাইন সেন্টারের ব্যবস্থা করতে হবে। পঞ্চায়েতগুলি স্বাস্থ্য দপ্তরের সঙ্গে পরামর্শক্রমে গ্রামের বেশির ভাগ মানুষকে টিকা দেওয়ার জন্য টিকাকরণ অভিযানের উদ্যোগ নেবে।
ভাইরাসের সংক্রমণের কারণে যাঁদের জীবন ও জীবিকার সঙ্কটে পড়েছে, তাদের জন্য কেন্দ্রীয় ও রাজ্য সরকারের বিভিন্ন জনকল্যাণমুখী প্রকল্পের কথা প্রচার করতে হবে। বয়স্ক নাগরিক মহিলা, শিশু, ভিন্নভাবে সক্ষম ব্যক্তি ইত্যাদির মতো ঝুঁকিপূর্ণ শ্রেণির জন্য ত্রাণের ব্য়বস্থা করতে হবে। নিকটবর্তী জেলা বা মহকুমা থেকে চিকিৎসা পরিষেবার সুযোগ যাতে পাওয়া যায়, সেই ব্যবস্থাও করা প্রয়োজন। অ্যাম্বুলেন্স, উন্নত নমুনা পরীক্ষার ব্যবস্থা করা, মাল্টি স্পেশালিটি স্বাস্থ্য পরিষেবার ব্যবস্থা যাতে দ্রুত করা যায়, সে বিষয়ে সক্রিয় হতে হবে।
রাজ্যগুলিকে পরামর্শ দেওয়া হয়েছে, স্বেচ্ছাসেবক নিয়োগ করার জন্য পঞ্চায়েতের নির্বাচিত জনপ্রতিনিধিদের সাহায্যে গ্রামসভা সহ অন্যান্য ব্যবস্থাপনায় সমন্বয় গড়ে তুলতে হবে । এর জন্য চতুর্দশ ও পঞ্চদশ অর্থ কমিশনের অনুদান ব্যবহার করা যেতে পারে। এছাড়াও জাতীয় বিপর্যয় মোকাবিলা বাহিনী এবং রাজ্য বিপর্যয় মোকাবিলা বাহিনীর থেকে প্রয়োজনীয় সাহায্য নেওয়া যেতে পারে।
রাজ্যগুলি পরিস্থিতির মোকাবিলায় নতুন নতুন পন্থা উদ্ভাবন করতে পারে। প্রতিটি গ্রাম পঞ্চায়েতের স্বাস্থ্য ব্য়বস্থার উন্নতির জন্য দুই কক্ষ বিশিষ্ট গাড়ি বা অটোরিক্সোর ব্যবস্থা করা যেতে পারে। এর সাহায্যে সংক্রমিতদের চিকিৎসার জন্য স্বাস্থ্য কেন্দ্রে নিয়ে যাওয়া যাবে। কেরালায় অ্যাম্বুলেন্স পরিষেবা, গুজরাটে স্বঘোষিত লকডাউন এবং আসামে পরিযায়ী শ্রমিকদের তথ্য ভান্ডার গড়ে তোলার মতো বিভিন্ন পদক্ষেপ পঞ্চায়েতগুলি অনুসরণ করতে পারে। আধা শহর, আধা গ্রাম, গ্রামাঞ্চল এবং উপজাতি অধ্যুষিত এলাকায় স্বাস্থ্য ও পরিবার কল্যাণ মন্ত্রক, কোভিড – ১৯ এর ব্যবস্থাপনার জন্য যে সাধারণ পরিচালন পদ্ধতি তৈরি করেছে, সেটি দেখতে চাইলে নিচের লিঙ্কে ক্লিক করুন – https://www.mohfw.gov.in/pdf/SOPonCOVID19Containment&ManagementinPeriurbanRural&ribalareas.pdf
পঞ্চায়েতগুলি কোভিড – ১৯ ব্য়বস্থাপনার জন্য বিভিন্ন রাজ্যে পঞ্চায়েতী রাজ মন্ত্রকের পরামর্শ দেখতে চাইলে নিচের লিঙ্কে ক্লিক করুন –
https://static.pib.gov.in/WriteReadData/specificdocs/documents/2021/may/doc202151801.pdf
CG/CB/SFS
(Visitor Counter : 172